Statsminister, Lars Løkke Rasmussen, holdt tirsdag åbningstale ved Folketingets åbning. Det var især klimapolitikken, der fyldte i talen, men da statsministeren nåede til sundhedsområdet, fremhævede han Nordjylland som et godt eksempel. - Der er gode folk i Nordjylland, der har indført et system, hvor patienter med KOL selv kan måle puls, blodtryk og iltmætning hjemme i sofaen, sende tallene via en tablet til kommunen eller sygehuset, som følger op, hvis der er behov. Det sparer alle for en masse bøvl. Det har fungeret i Nordjylland siden 2015 alligevel er det ikke bredt ud til resten af landet endnu. Den behandling, som statsministeren refererer, er den såkaldte telemedicin. I Region Nordjylland er det TeleCare Nord, der står for at indsamle patienternes data. Det er et samarbejde mellem de 11 nordjyske kommuner. TeleCare Nord startede i 2011 og i 2015 viste en evaluering af projektet, at der er penge for samfundet at spare samtidig med at patienterne får en bedre livskvalitet. Dengang svarede 61 procent af deltagerne i projektet, at de følte, at de bedre kunne kontrollere deres KOL, og 71 procent følte sig tryggere i dagligdagen med telemedicinen.
Folketinget åbnede tirsdag, og det var med rosende ord til Nordjylland fra Statsministeren.